Date: 1468
Issuing place: Viborg
Country: Suomi
Language: saksa
Document type: Keskushallinto, Asiakirjat

Van Godes gnaden vnde van der seghenynge des ertzenbiscoppes van Grote Nougorden bischop Ywen, van deme borgermester, sittendes to Grote Nougorden, Jacob Federwitze, van deme hertogen, sittende to Grote Nougorden, Tryphana Jurienwytze, vnn van allen heren vnn herschoppe to Grote Nougorden, sin gekomen boden to Wiborgh, Wasilie Maximiewytze vn Alexander Wasiliewytze, tho vorhorende vn to vorstande ictheswelke schult vnn gebroke, dar Grote Nougorden vndersaten sik inne vorbroken hebben. Also de ersame Peter Degen, houedman vp Wiiborch vntboed vnn skreff tho Grote Nougorden van synes erwerdigen vnn wolgheboren here wegen, her Erick Axelsson, here ouer Wiiborch vnde alle Osterland, wo de Sartawal vnn Allakarlen vn ichtesswelke medehelpere van Kexholm hadden gedan groten schaden in deme veligen vrede vnn crutzkussinge, de latest begrepen wart mit deme ersamen Philippus Andrewitze vnn Joseph Siderwytze, in des vorbenomeden her Erikes land vnn vp syne vndersaten in Sawlax mit eneme gestolen, hore, mordeden, skynneden vnn brenden cristen folk, ere quyk vnde alle ere haue, sunder dat se roueden unde mit sik en wech voreden alzo xvii cristin vrouwen, xx perde, dar tho an klederen, betele, gropen, byle, seysen vnn nette, vn allerleye ingedomete, vmme welkeren schaden wii vorbenomeden Wasilie Maximewytze vnn Alexander Wasiliewytze syn aldus ouer ens geworden mit Peter Degen vnn mitt mer anderen erliken guden mannen, de mit em ouer desseme dage weren, vp dat de rechte vrede, so tusschen beyden landen is begrepen tho v jaren, stede vnn vast nach der crutzkussinge geholden werde, so de crutzebreue vppe beyden syden inneholden; so hebbe wii Wassilie oc Alexander worwillekoret vnn beleuet van Grote Nougorden weghen, dat dat xvii vrouwen vnn xx perden vnn dat ander, dat se mit sik en wech voreden, sal men wol tor noghe wedder gewen, vnn vul betalet werden de dat ere gemysset vt Saulax, nu van unser vrouwen daghe to crutwygynge ouer twe manete, vnn dar scholen komen twe gude manne van Grote Nougorden, de desse vangenen vnn geroued gud wedder ouer antwarden solen vp ene benomede stede, de geheten is Putkelax, belegen by Purwesi; dar solen ok twe gude mans komen van her Erik Axelssons wegen, vmme vt tho richtende off de van Saulax sik wor mede vorbraken hadden in desseme vrede, er de Russen dessen schaden deden, dat se dat en ok ouer antwarden solen, dat sy vangenen ofte … * vorbenomede Wassilie vnn Alexander van Grote Nougorden wegen gelouet vor de Sortewala vnn Alakarlen vnn vor alle gemene Grote Nougorden vndersaten, dat se nicht mer solen schaden doen vpp Saulax ofte nergen in anderen steden vp her Erikx vndersaten in dessen negesten tho komenden v jaren, so dhe vrede begrepen is; des geliiken heft ok Peter Degen gelouet vn is gud vor Saulax vnn vor ander her Erikx vndersaten, dat se des geliiken nenen schaden solen doen vp Sartawala ofte vp der Nougorden land in dessen negesten tokomenden v jaren vrede. Vmme den vtermer schaden, den de Sartawala in Saulax begingen, in deme se cristen volk vormordeden vnn houe vorbrenden vnn quyk vnn ander ingedomete, dat vele erger gedaen was vnn sik mer vp schaden drecht, wenn dat se myt sik en wech voreden, de sake is vpgeschaten bet to deme dage, de wesen sal ouer twe jaren van nu desser vnser vrouwen dage tho crutwyginge to Woxen, so de crutzebreue inneholden; dar denne komen solen vulmechtige mans van Grote Nougorden, de richten solen ouer de vredebrekers, de dessen schaden deden; vnn konde men dar ok anderen broke vnn sake richten, de older syn, tuschen den landen, deste beter dat were, konde men dar ok anders nene sake richten, so sal io dit dar gerichtet werden, dat nu in desseme latesten vrede gebroken is, vnde de vrede sal noch vort an vaste bliuen na deme dage ouer iii jaer, also id begrepen is na der rechten crutzkussinge. Vnde desse vorgeschreuen artikele vnn stukke to merer warheit vnn bewiisinge hebbe wii vorbenomeden Wassilie vnde Alexander van Grote Nougorden wegen vnse ingesegel gedrukket benedden an dat spacium desses breues; des geliiken vp den erwerdigen her Erik Axelssons wegen so hebben Peter Degen vnn de borgermester to Wiiborch ere ingesegele hir mede vorgedrukket, de geschreuen to Wiiborch vp vnser vrouwen dagh to crutwiginge in den jaren vnses Heren dusent veerhundert achte vnde sestich jar.